POLAR ยกธงขาวซื้อ “a day” เรียกเงินมัดจำคืน 120 ล้านบาท
POLAR ยกเลิกเข้าซื้อกิจการ "a day" หวั่นผลตอบแทนไม่คุ้มค่าหลังผู้บริหารลาออก พร้อมเรียกคืนเงินมัดจำ 120 ลบ.
28 มี.ค. 2560

บริษัท โพลาริส แคปปิตัล จำกัด (มหาชน) หรือ POLAR ระบุว่า คณะกรรมการบริษัทตัดสินใจยกเลิกการเข้าลงทุนในบริษัท เดย์ โพเอทส์ จำกัด และเรียกให้บริษัท ธนวรินทร์ จำกัด คืนเงินมัดจำจำนวน 120 ล้านบาท ให้แก่บริษัท หลังจากผู้ก่อตั้งและผู้บริหารหลัก คือ นายวงศ์ทะนง ชัยณรงค์สิงห์ และนายนิติพัฒน์ สุขสวย ได้ลาออกจากบริษัท เดย์ โพเอทส์ จำกัดไปแล้ว
ทั้งนี้ บริษัทชี้แจงว่า สาระสำคัญของการเข้าลงทุนในบริษัท เดย์ โพเอทส์ จำกัด อยู่ที่ประสบการณ์และความเชี่ยวชาญในธุรกิจของผู้ก่อตั้งและผู้บริหารหลัก คือ นายวงศ์ทะนง และนายนิติพัฒน์ ซึ่งคณะกรรมการบริษัทได้พิจารณาร่วมกันแล้วเห็นว่าหากนายวงศ์ทะนง และนายนิติพัฒน์ ไม่ได้บริหารงานให้กับบริษัท เดย์ โพเอทส์ จำกัดแล้ว อาจจะส่งผลให้บริษัทฯ ไม่ได้รับผลตอบแทนตามแผนการลงทุนที่บริษัทฯ ได้วิเคราะห์ไว้ คณะกรรมการบริษัทจึงได้ร่วมกันตัดสินใจยกเลิกการเข้าลงทุนดังกล่าว